Kale (satelitea)

Kale (grekoa: Καλη), edo Jupiter XXXVII, Jupiter planetaren satelite natural irregular bat da.

Ezaugarri fisikoak 

Kale satelite txikia da (2 km inguruko diametroa du), eta erretrogradoa. Uste da 0,04ko albedoa duela, Jupiterren beste satelite batzuen antzera. Haren beste ezaugarri asko ezezagunak dira oraindik.

Karmeren taldeko satelitea da: 22.900.000 km eta 24.100.000 km arteko erradioarekin, 164,9° eta 165,5° bitarteko inklinazioarekin eta 0,23-0,27ko eszentrizitatearekin Jupiter orbitatzen duten satelite erretrogrado irregularrak dira talde horretako guztiak.

Aurkikuntza 

Scott Sheppard, D. Jewitt eta J. Kleyna Hawaiiko Unibertsitateko astronomoek aurkitu zuten, 2001eko abenduaren 9an.

Izendapena 

Kale satelite-izena mitologia grekoko Kale pertsonaian du jatorria; Kale Zeusen alabetariko bat zen.

Hasieran, S/2001 J 8 izendapen sistematikoa eman zitzaion sateliteari; kode horrek adierazten du 2001ean lehen aldiz ikusitako Jupiterren zortzigarren satelitea zela. Kale behin betiko izena 2003ko abuztuan eman zitzaion.

Kanpo estekak 

Jupiterren sateliteak